Raši, Richard, poslanec NR SR (2013-02-05):
Ďakujem veľmi pekne, pani podpredsedníčka. Dovoľte mi, aby som podal pozmeňujúci návrh poslanca Národnej rady Slovenskej republiky Richarda Rašiho k vládnemu návrhu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov, tlač 293: V článku I. sa za bod 12 vkladá nový bod 13, ktorý znie: „13. § 19 sa dopĺňa odsekom 5, ktorý znie: (5) Orgán príslušný na vydanie povolenia preruší konanie o zrušení povolenia podľa odseku 1 písm. a), ak sa voči držiteľovi povolenia vykonáva dohľad nad poskytovaním zdravotnej starostlivosti podľa osobitného predpisu, alebo vedie konanie o uložení pokuty podľa osobitného predpisu. Orgán príslušný na vydanie povolenia v konaní o zrušenie povolenia pokračuje po skončení dohľadu nad poskytovaním zdravotnej starostlivosti podľa osobitného predpisu alebo po právoplatnom skončení konania o uložení pokuty podľa osobitného predpisu.“ Poznámka pod čiarou k odkazu 22a znie: „22a) § 64 ods. 2 zákona č. 581/2004 Z. z. v znení neskorších predpisov.“ Body 13 až 54 vládneho návrhu zákona sa primerane prečíslujú. Odôvodnenie: Navrhuje sa, aby orgán príslušný na vydanie povolenia prerušil konanie o zrušení povolenia, ktoré bolo začaté na žiadosť poskytovateľa zdravotnej starostlivosti v prípade, ak Úrad pre dohľad nad zdravotnou starostlivosťou vykonáva u tohto poskytovateľa dohľad nad poskytovaním zdravotnej starostlivosti alebo vedie konanie o uložení pokuty. Úrad pre dohľad nad zdravotnou starostlivosťou môže vykonávať dohľad len u poskytovateľov, preto sa prerušením konania o zrušení povolenia počas trvania tejto prekážky zamedzí, aby dohliadaný subjekt počas výkonu dohľadu zrušením povolenia stratil status poskytovateľa. Bod 2. V čl. I sa za bod 37 vkladá nový bod 38, ktorý znie: 38. § 74 sa dopĺňa odsekom 5, ktorý znie: „(5) Komora príslušná na vydanie licencie na výkon samostatnej zdravotníckej praxe konanie o zrušení licencie podľa § 74 odseku 1 písm. a) preruší, ak sa voči držiteľovi licencie na výkon samostatnej zdravotníckej praxe vykonáva dohľad nad poskytovaním zdravotnej starostlivosti podľa osobitného predpisu (odkaz 60b pod čiarou) alebo vedie konanie o uložení pokuty podľa osobitného predpisu (odkaz pod čiarou 22a). Komora príslušná na vydanie licencie na výkon samostatnej zdravotníckej praxe v konaní o zrušenie licencie na výkon samostatnej zdravotníckej praxe pokračuje po skončení dohľadu nad poskytovaním zdravotnej starostlivosti podľa osobitného predpisu (odkaz 60b pod čiarou) alebo po právoplatnom skončení konania o uložení pokuty podľa osobitného predpisu (odkaz na 22a).“ Body 38 až 54 vládneho návrhu zákona sa primerane prečíslujú. Odôvodnenie: Navrhuje sa, aby komora príslušná na vydanie licencie na výkon samostatnej zdravotníckej praxe zdravotníckym pracovníkom v povolaní lekár, zubný lekár, sestra, pôrodná asistentka, fyzioterapeut, masér, logopéd, liečebný pedagóg a psychológ prerušila konanie o zrušení licencie, ktoré bolo začaté na žiadosť držiteľa licencie v prípade, ak Úrad pre dohľad nad zdravotnou starostlivosťou vykonáva u držiteľa licencie dohľad nad poskytovaním zdravotnej starostlivosti alebo vedie konanie o uložení pokuty. Úrad pre dohľad nad zdravotnou starostlivosťou môže vykonávať dohľad len u poskytovateľov, preto sa prerušením konania o zrušení povolenia počas trvania tejto prekážky zamedzí, aby dohliadaný subjekt počas výkonu dohľadu zrušením licencie stratil status poskytovateľa. 3. V čl. I sa za bod 48 vkladá nový bod 49, ktorý znie: 49. Doterajší text § 92 sa označuje ako odsek 1 a dopĺňa sa odsekom 2, ktorý znie: „(2) Ak je konanie prerušené, lehoty podľa tohto zákona neplynú.“ Body 49 až 54 vládneho návrhu zákona sa primerane prečíslujú. Ustanovuje sa, že lehoty podľa tohto zákona neplynú, kým trvajú prekážky, ktoré viedli k prerušeniu konania. 4. Za čl. IV vládneho návrhu zákona sa vkladá nový článok V, ktorý znie: Zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení zákona č. 719/2004 Z. z., zákona č. 353/2005 Z. z., zákona č. 538/2005 Z. z., zákona č. 660/2005 Z. z., zákona č. 25/2006 Z. z., zákona č. 282/2006 Z. z., zákona č. 522/2006 Z. z., zákona č. 12/2007 Z. z., zákona č. 215/2007 Z. z., zákona č. 309/2007 Z. z., zákona č. 330/2007 Z. z., zákona č. 358/2007 Z. z., zákona č. 530/2007 Z. z., zákona č. 594/2007 Z. z., zákona č. 232/2008 Z. z., zákona č. 297/2008 Z. z., zákona č. 461/2008 Z. z., zákona č. 581/2008 Z. z., zákona č. 192/2009 Z. z., zákona č. 533/2009 Z. z., zákona č. 121/2010 Z. z., zákona č. 34/2011 Z. z., nálezu Ústavného súdu Slovenskej republiky č. 79/2011 Z. z., zákona č. 97/2011 Z. z., zákona č. 133/2011 Z. z., zákona č. 250/2011 Z. z., zákona č. 362/2011 Z. z., zákona č. 547/2011 Z. z., zákona č. 185/2012 Z. z., zákona č. 313/2012 Z. z. a zákona 421/2012 Z. z. sa dopĺňa takto: V § 20 sa odsek 1 dopĺňa písmenom o), ktoré znie: „o) bezodkladne oznamuje orgánu príslušnému na vydanie povolenia na prevádzkovanie zdravotníckeho zariadenia (odkaz 41bb pod čiarou) a komore príslušnej na vydanie licencie na výkon samostatnej zdravotníckej praxe (odkaz 41bc pod čiarou) na základe ich vyžiadania začatie a skončenie výkonu dohľadu nad poskytovaním zdravotnej starostlivosti [(§ 18 ods. 1 písm. b)], vedenie konania o uložení pokuty podľa § 64 ods. 2 a jeho právoplatné skončenie. Poznámky pod čiarou k odkazom 41bb a 41bc znejú: „41bb) § 11 zákona č. 578/2004 Z. z. v znení neskorších predpisov. 41bc) § 68 zákona č. 578/2004 Z. z. v znení neskorších predpisov.“ Čl. V vládneho návrhu zákona sa primerane prečísluje. Odôvodnenie: V nadväznosti na zmeny navrhované v čl. I vládneho návrhu zákona sa rozširujú ďalšie činnosti Úradu pre dohľad nad zdravotnou starostlivosťou o oznamovanie skutočností potrebných pre prerušenie konania a ďalšie pokračovanie v konaní o zrušenie povolenia a v konaní o zrušenie licencie na výkon samostatnej zdravotníckej praxe. Tento pozmeňujúci návrh bol daný do vašich lavíc. A ešte veľmi krátky komentár. Je to pozmeňujúci návrh, ktorý vzniká z iniciatívy Úradu pre dohľad nad zdravotnou starostlivosťou, pretože sa v praxi stávalo, že u subjektov, pri ktorých vykonával dohľad nad zdravotnou starostlivosťou Úrad pre dohľad nad zdravotnou starostlivosťou, tieto subjekty mnohokrát požiadali o ukončenie činnosti a zrušenie licencie, a teda Úrad pre dohľad nad zdravotnou starostlivosťou ako nezávislý kontrolný úrad nevedel túto kontrolu dokončiť, pretože subjekt v priebehu kontroly zanikol a vyhol sa potenciálnym sankciám, až boli zistené pri porušení poskytovania zdravotnej starostlivosti. Preto predkladám tento pozmeňujúci návrh. Ďakujem pekne. A, vážená pani podpredsedníčka, ďalej dávam návrh vyňať zo spoločnej správy body na osobitné hlasovanie, sú to body: 7, 9,10,17 a 32. Ďakujem pekne. Skončil som.